കുതിരാനില് വെറുതെ വിവാദം വേണ്ട പാലക്കാട് തൃശൂര് ദേശീയപാതയിലെ കുതിരാന് തുരങ്കപ്പാതകളിലൊന്ന് ഇക്കഴിഞ്ഞ ശനിയാഴ്ച രാത്രി ഗതാഗതത്തിനായി തുറന്നുകൊടുത്തതോടെ വര്ഷങ്ങളായി കാത്തിരുന്ന വലിയൊരു സ്വപ്നമാണ് പൂവണിഞ്ഞത്. കൊട്ടും കുരവയുമൊന്നും കൂടാതെ ബന്ധപ്പെട്ട കുറച്ച് ഉദ്യോഗസ്ഥരുടെ സാന്നിദ്ധ്യത്തില് നടന്ന ഉദ്ഘാടനച്ചടങ്ങിനും ഏറെ പുതുമകളുണ്ടായിരുന്നു. മന്ത്രിമാരോ വി.വി.ഐ.പികളോ ഇല്ലാതെയും ഇതുപോലൊരു ചടങ്ങ് തീര്ത്തും അനാഡംബരമായി നടത്താനാകുമെന്നു ബോദ്ധ്യപ്പെടുത്തുന്നതു കൂടിയായി കുതിരാന് തുരങ്കമുഖത്തെ ഹ്രസ്വമായ ചടങ്ങ്. ആനയും അമ്ബാരിയുമൊന്നുമില്ലെങ്കിലും ടണല് പാതയിലൂടെ ആദ്യമായി സഞ്ചരിക്കാന് അവസരം ലഭിച്ച വാഹനയാത്രക്കാരും വിശേഷം കേട്ടറിഞ്ഞ് ഇരുഭാഗത്തും തടിച്ചുകൂടിയ നാട്ടുകാര്ക്കും ശരിക്കും ആഘോഷവേള തന്നെയായിരുന്നു. ടണല് പാതയെന്നല്ല, പൊതുആവശ്യവുമായി ബന്ധപ്പെട്ട ഏത് പദ്ധതിയും നിര്മ്മാണം പൂര്ത്തിയായാലുടന് ഔപചാരിക ഉദ്ഘാടനച്ചടങ്ങിനായി കാത്തിരിക്കാതെ എത്രയും വേഗം തുറന്നുകൊടുക്കുകയാണു വേണ്ടത്. കുറച്ചുമാസങ്ങള്ക്കു മുന്പ് കഴക്കൂട്ടം കോവളം ബൈപാസിലെ ചാക്ക ഫ്ളൈ ഓവര് വാഹനങ്ങള്ക്കായി തുറന്നുകൊടുത്തത് ഇതേ മട്ടിലായിരുന്നു. ഗതാഗതം ആരംഭിച്ച് ദിവസങ്ങള് കഴിഞ്ഞപ്പോഴായിരുന്നു ഔപചാരിക ഉദ്ഘാടനം. കുതിരാന് തുരങ്കം ഗതാഗതത്തിനായി തുറന്നുകൊടുത്തതുമായി ബന്ധപ്പെട്ട് സംസ്ഥാനത്ത് രാഷ്ട്രീയ കേന്ദ്രങ്ങളില് ചില വിവാദങ്ങളും മുറുമുറുപ്പുകളുമൊക്കെ തുടങ്ങിയിട്ടുണ്ട്. ആദ്യമേ പറയട്ടെ അനാവശ്യ വിവാദങ്ങള് കുത്തിപ്പൊക്കാതിരിക്കുകയാവും നാടിനു നല്ലത്. തിരഞ്ഞെടുത്ത ഉദ്ഘാടന മുഹൂര്ത്തത്തെ ചൊല്ലിയാണ് വിവാദം ഉയര്ന്നിരിക്കുന്നത്. ആഗസ്റ്റ് ഒന്നിന് ടണല് പാത തുറക്കുമെന്ന് സംസ്ഥാന സര്ക്കാര് പ്രഖ്യാപിച്ചിരിക്കെ കേന്ദ്ര അധികൃതര് ധൃതിപിടിച്ച് തൊട്ടുതലേന്ന് രാത്രി എട്ടുമണിയോടെ പാത തുറന്നുകൊടുക്കുകയാണുണ്ടായത്. അനുചിതമെന്നു വിശേഷിപ്പിക്കാവുന്ന നടപടിയാണിത്. സംസ്ഥാനത്തെക്കൂടി അറിയിച്ച് ചടങ്ങ് നടത്തിയിരുന്നെങ്കില് അതു കൂടുതല് ഭംഗിയാകുമായിരുന്നു. ഇതുപോലുള്ള ഏതു വികസന പദ്ധതിയും കേന്ദ്രത്തിന്റെ കൂടി സഹായ സഹകരണത്തോടെയേ പൂര്ത്തിയാക്കാനാവൂ. ആ നിലയ്ക്ക് മേല്ക്കോയ്മയുടെയോ പ്രാധാന്യം കുറച്ചുകാണിക്കുന്നതിന്റെയോ പ്രശ്നവും ഉദിക്കുന്നില്ല. കേന്ദ്ര ഗതാഗത വകുപ്പുമായും മന്ത്രി നിതിന് ഗഡ്കരിയുമായും കേരളം അങ്ങേയറ്റം ഉൗഷ്മളമായ ബന്ധം പുലര്ത്തുന്ന സ്ഥിതിക്ക് കുതിരാന്പാതയില് നടന്നതുപോലുള്ള അസുഖകരമായ ഒരു നീക്കം ഉണ്ടാകാന് പാടില്ലാത്തതായിരുന്നു. ഏതായാലും സര്ക്കാരിന് ഈ പ്രശ്നത്തില് പിടിവാശിയൊന്നുമില്ലെന്നും ഉദ്ഘാടനച്ചടങ്ങ് വേണ്ടെന്ന് സംസ്ഥാനവും നേരത്തെ തന്നെ തീരുമാനിച്ചതാണെന്നും മരാമത്തുമന്ത്രി മുഹമ്മദ് റിയാസ് പ്രസ്താവിച്ചിരുന്നു. സംസ്ഥാനത്തിന്റെ പ്രധാന ലക്ഷ്യം വികസനമാണെന്നും എല്ലാവരും ചേര്ന്നു നടത്തിയ പരിശ്രമമാണ് ടണല് പാത യാഥാര്ത്ഥ്യമാക്കിയതെന്ന റവന്യൂമന്ത്രി കെ. രാജന്റെ നിലപാടും സ്വാഗതാര്ഹം തന്നെ. കുതിരാനില് പതിറ്റാണ്ടുകളായി വാഹന യാത്രക്കാര് നേരിട്ടിരുന്ന ദുര്ഘടാവസ്ഥയ്ക്കാണ് ഇപ്പോള് ഭാഗികമായെങ്കിലും പരിഹാരമായിരിക്കുന്നത്. രണ്ടാം തുരങ്കപ്പാത കൂടി പൂര്ത്തിയായാലേ ഇതുവഴിയുള്ള ഗതാഗതം പൂര്ണമായും സുരക്ഷിതമാവുകയുള്ളൂ. അതിനുള്ള ശ്രമം ഉൗര്ജിതമാക്കുക എന്നതാണ് ഇപ്പോഴത്തെ ആവശ്യം. ഏതാണ്ട് പതിനഞ്ചുവര്ഷം മുന്പ് ഉദയം കൊണ്ട ആശയമാണ് കുതിരാനിലെ തുരങ്കപ്പാത. ഒരെണ്ണമെങ്കിലും പൂര്ത്തിയാകാന് ഇത്രയും കാലം വേണ്ടിവന്നു എന്നത് അഭിമാനകരമായ കാര്യമൊന്നുമല്ല. ദേശീയപാത വികസന കാര്യത്തിലും കേന്ദ്ര സംസ്ഥാന സര്ക്കാരുകള് തോളോടുതോള് ചേര്ന്നാലേ പ്രതിബന്ധങ്ങള് തരണം ചെയ്ത് കാര്യങ്ങള് ലക്ഷ്യസ്ഥാനത്തെത്തൂ. സംസ്ഥാനത്തെ പാത വികസന പ്രശ്നങ്ങളില് വളരെ അനുകൂലമായ സമീപനമാണ് കേന്ദ്ര ഗതാഗത വകുപ്പില് നിന്ന് ഇതഃപര്യന്തം ഉണ്ടായിട്ടുള്ളത്. അതിന് ഉലച്ചിലുണ്ടാക്കുന്നതൊന്നും ഉണ്ടാകരുത്.